Saviesa??? Segur?

El llibre bíblic “Saviesa” va ser escrit al voltant del segle I aC, o sigui al final de l’AT, i ho va ser a fora del territori d’Israel, a Egipte, en la comunitat d’emigrants d’Alexandria, probablement.

O sigui: va ser una aportació vinguda tant de fora com de dins del context jueu. I aportació especialment grega, de la cultura molt dominant en aquell moment, la qual es feia present dins Israel pel fet que el poble jueu estava sota el domini polític grec. Aquestes interferències externes en la cultura, i la religió, jueves preocupaven la direcció d’Israel i un sector de la població, mentre que suscitaven interès d’un altre sector de gent, més interessada per lo que vingués de fora.

El text és un gran elogi de la saviesa, la qual és absolutament identificada amb Déu, tot i que l’autor li confereix molta autonomia, com per dir, per exemple que, si algú es lleva molt de matí, se la trobarà al portal esperant-lo. Tan lligada a Déu, que l’autor diu que “Per això vaig pregar a Déu, i ell em donà l’enteniment, vaig invocar-lo i em vingué l’esperit de saviesa”.

També diu: “Estic enamorat de la Saviesa: li he anat al darrere des de jove i ja la pretenia per esposa, encisat de la seva bellesa. La seva intimitat amb Déu fa resplendir la seva noblesa; se l’estima el Senyor de l’univers.”

 Com passa amb altres llibres bíblics, l’autoria de “Saviesa” s’atribueix a Salomó, però això és un detall que no ens ha d’importar.

El suposat Salomó, és a dir, l’autor de veritat, diu no menys que: “Amb ella m’han vingut tots aquests béns, ja que duia a les mans riqueses incomptables. Jo gaudia de tots els béns que la Saviesa em portava, però encara no sabia que ella els havia engendrat. El que he après sense engany ho comunico sense recança: les seves riqueses no les amago” (7: 11-13). Està bé que no les amagui, però... què pensa fer-ne? No en diu res.

Els seus elogis de la saviesa no tenen aturador... Només que no diu ni gota sobre les obligacions que acompanyin les riqueses que Ella distribueix tan generosament.

Aquí rau el sentit del llibre: una saviesa i una riquesa (sempre juntes) sense cap contrapartida, ni obligació. I, lo més important: un déu que dona a dojo i no demana res.

Això és la clau: un déu que dona riquesa a qui la hi demani, i a canvi de res, és un déu inexistent, i en tot cas no és pas el Déu d’Israel, que, com sabem pels bons profetes, és molt exigent en relació als pobres, les viudes, els orfes i els immigrants, població aquesta que és inexistent en la descripció del nostre saberut.

Això és lo que pot passar en un llibre elaborat dins un ambient “internacional”, lliure de condicionants ideològics i, per tant, “modern”. Doncs no pot ser de la Bíblia. Hi figura per error, perquè algú l’hi va posar. I actua com a justificació de les estructures econòmiques més egoistes i antihumanes.

PagèsFerret

Escriptors